Ruimtestrukture dalk deur ruimtewesens gebou?Kunstenaarsvoorstelling van die Kepler-ruimteteleskoop (Foto: NASA/Ames/JPL-Caltech/EPA) Die internasionale media gons nadat navorsers ’n vreemde verskynsel om ’n veraf ster ontdek het. Die ster, wat KIC 8462852 gedoop is en 1 500 ligjare van die aarde is, is een en ’n half keer so groot soos ons son en warmer sowel as helderder as die son. Die navorsers, onder leiding van dr. Tabetha Boyajian van Yale het deur beelde wat deur die Kepler-ruimteteleskoop geneem is, waargeneem dat ’n groot hoeveelheid voorwerpe om die ster beweeg en tot die gevolgtrekking gekom dat dit waarskynlik die gevolg is van komete wat te na-aan die ster gekom het, en deur swaartekrag opgebreek is. Dr. Boyajian het die uitslae van die navorsing egter ook aan prof. Jason Wright gewys. Wright bestudeer beelde wat Kepler geneem het om tekens van lewe in die ruimte te soek. Hoewel Wright en sy medewerkers se bevindings eers binnekort gepubliseer word, sê hulle die navorsing stem ooreen met reuse megastrukture wat deur ruimtewesens gebou is, en waarskynlik ten doel het om energie van die betrokke ster op te vang. Wright het gesê die moontlikheid dat ruimtewesens vir iets vreemds in die ruimte verantwoordelik is, moet altyd die laaste opsie wees wat oorweeg word. “In hierdie geval lyk dit egter soos iets wat ’n mens kan verwag wat ‘n buite-ruimtelike beskawing sou kon bou.” Bronne: Discovery News, US Today, The Independent